"A fost o aventură de adolescent curajos, nu zic rebel. Era vedeta liceului, a fost ales să meargă într-un schimb de experineţă într-un liceu din Franţa, la Nantes. Avea 20 de dolari în buzunar, iar după ce terminat tabăra a spus că nu concepe să se întoarcă acasă fără să vadă Parisul. Avea 17 ani, a împlinit 18 ani la Paris", a spus mama premierului, Cornelia Naum, la Antena 3.

Ea a precizat că a avut o discuţie cu fiul său, în care i-a spus să meargă la Paris, să "doarmă două nopţi în parcurile superbe" şi să se întoarcă în România.

"A rămas opt luni la Paris, eu m-am dus la el în noiembrie să-l văd, avea o garsonieră, o mansardă, lângă gară, serviciul oficial la (...) un fel de McDonalds, avea carnet de cecuri. L-am convins să se întoarcă. (...) A venit în februarie, şi-a dat tezele, bacul, l-a luat", a spus mama lui Victor Ponta.

Întrebată de moderator câte nopţi a dormit Victor Ponta în gara din Paris până să aibă bani de mansardă, mama sa a precizat: "În gară a dormit vreo două săptămâni, a avut nevoie de cineva care să-l ajute".

"A fost o experienţă deosebită. A înţeles că nu era momentul atunci. Prin faptul că după 22 de ani s-a întors la Paris şi a fost întâmpinat cu covorul roşu s-a dovedit că a avut dreptate şi că aici e locul lui", a mai spus Cornelia Naum.

Ea a mai arătat că Victor Ponta nu vorbea deloc franceza când a ajuns la Paris, învăţând limba în timpul şederii în Franţa.

Mama premierului relatează că acesta s-a înscris, în 1990, la liberali, la tineret

Mama premierului Victor Ponta a declarat că fiul său s-a înscris în 1990 "la liberali, la tineret" şi ulterior a optat să treacă la PSD, el spunându-i atunci, despre social-democraţi: "sunt singurii care mi-au oferit o şansă".

"În 1990, ianuarie, Victor s-a înscris la liberali, la tineret. (...) Când a intrat el în PSD, a spus «sunt singurii care mi-au oferit o şansă»", a spus mama premierului, Cornelia Naum.

Ea a precizat că, până în 2009, când l-a votat pe Mircea Geoană (PSD) la alegerile prezidenţiale, nu a pus niciodată ştampila decât pe liberali.

"Eu sunt una din persoanele care l-am bătut cel mai mult la cap să facă USL", a adăugat Cornelia Naum.

Ea a mai spus că a protestat faţă de Ion Iliescu şi a FSN, imediat după Revoluţia din 1989, participând la protestate din piaţa Universităţii, şi că, ulterior, l-a "iertat" pe Iliescu.

Victor este la cură de slăbire, impusă de Daciana

Mama premierului Victor Ponta mai spune că fiul său se află la cură de slăbire, ea arătând că aceasta i-a fost impusă de soţia Daciana.